15-jarige verdrink by ouerhuisArgieffoto ŉ 15-jarige seun van Pretoria het Maandagmiddag in die swembad by sy ouerhuis verdrink. Andy Gill, woordvoerder van Advanced Paramedic Assist, het Dinsdag aan Maroela Media gesê die voorval het in Kilnerpark in die Pretoriase Moot plaasgevind. “Na wat verneem word, het die seun alleen gaan swem en het sy pa omstreeks 18:00 op sy seun se liggaam in die water afgekom,” het Gill gesê. Paramedici was kort daarna op die toneel en het 30 minute lank onverpoos probeer om die seun se lewe te red, maar hy kon nie bygebring word nie. Paramedici van Netcare 911 was ook op die toneel, waar die seun dood verklaar is. Gille het gesê omstandighede rondom die verdrinking is onbekend en word deur die polisie ondersoek. Die seun het geen sigbare beserings gehad nie. ŉ Nadoodse ondersoek sal gedoen word.